Diari Oficial de la Generalitat Valenciana


Sumari del DOGV 9888, del 09-07-2024 (2024/6602)

RESOLUCIÓ de 27 de juny de 2028, de la Universitat Miguel Hernández d'Elx per la qual es convoquen les proves selectives d'accés al grup A, subgrup A2, sector administració especial, escala tècnica mitjana de gestió de la investigació, amb denominació tècnic o tècnica de gestió de la investigació, mitjançant el sistema de concurs oposició, referència 24/136597.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9888

Data del DOGV
:   09-07-2024

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2024/6602


Organisme emissor
:   Universitat Miguel Hernández d'Elx

Tipus de document
:   Resolució

RESOLUCIÓ de 27 de juny de 2028, de la Universitat Miguel Hernández d'Elx per la qual es convoquen les proves selectives d'accés al grup A, subgrup A2, sector administració especial, escala tècnica mitjana de gestió de la investigació, amb denominació tècnic o tècnica de gestió de la investigació, mitjançant el sistema de concurs oposició, referència 24/136597. [2024/6602]  
Amb la finalitat d'atendre les necessitats de personal tècnic, de gestió i d'administració i serveis d'aquesta universitat, encarregada del servei públic de l'educació superior, d'acord amb les competències que li atribueixen l'article 3.2 de la Llei orgànica 2/2023, de 22 de març, del sistema universitari, en relació amb l'article 91 d'aquesta, així com els Estatuts de la Universitat Miguel Hernández d'Elx, aprovats pel Decret 208/2004, de 8 d'octubre (DOGV 13 d'octubre) del Consell de la Generalitat Valenciana, modificats pel Decret 105/2012, de 29 de juny, del Consell;  
Tenint en consideració que l'article 61.6 del Reial decret legislatiu 5/2015, de 30 d'octubre, pel qual s'aprova el text refós de la Llei de l'estatut bàsic de l'empleat públic, disposa que els sistemes selectius de personal funcionari de carrera són els d'oposició i concurs oposició com a regla general alternativa;  
Vista la Resolució rectoral de 23 de juny de 2023 (DOGV 9629 amb data de 30.06.2023) per la qual s'aprova l'oferta d'ocupació pública de l'any 2023 de places del personal funcionari tècnic, de gestió i d'administració i serveis de la Universitat Miguel Hernández d'Elx;  
  
En virtut de l'Acord d'aprovació del barem que ha de regir els procediments de concurs oposició per a l'accés a la funció pública, per torn de reposició, subgrup A2, del personal d'administració i serveis de la Universitat Miguel Hernández d'Elx, aprovat pel Consell de Govern amb data de 28 de juny de 2022 i de l'acord d'aprovació de l'esmena dels barems que han de regir els procediments de concurs oposició per a l'accés a la funció pública, per torn de reposició, subgrup A1 i subgrup A2 del personal d'administració i serveis de la Universitat Miguel Hernández d'Elx, aprovat pel Consell de Govern amb data de 20 de juliol de 2022;  
Aquest rectorat acorda convocar un concurs oposició per a l'ingrés en l'escala tècnica mitjana de gestió de la investigació de la Universitat Miguel Hernández d'Elx, segons les següents:  
  
Bases de la convocatòria  
  
Primera. Normes generals  
1.1. Es convoquen les proves selectives per a cobrir una plaça vacant de l'escala tècnica mitjana de gestió de la investigació, amb denominació tècnic/a de gestió de la investigació, grup A, subgrup A2 pel sistema general de torn lliure.  
1.2. A la present convocatòria li són aplicables la Llei orgànica 2/2023, de 22 de març, del sistema universitari; el Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic; la Llei 4/2021, de 16 d'abril, de la funció pública valenciana; la disposició transitòria única del Decret llei 12/2022, de 23 de setembre, del Consell, pel qual es modifica la Llei 4/2021, de 16 d'abril; els Estatuts de la Universitat Miguel Hernández d'Elx, aprovats pel Decret 208/2004, de 8 d'octubre (DOGV 13 d'octubre), del Consell de la Generalitat Valenciana, modificats pel Decret 105/2012, de 29 de juny, del Consell; el que disposen la present convocatòria i qualsevol altra normativa general aplicable.  
  
De conformitat amb l'article 61.2.f de la Llei 4/2021, de 16 d'abril, de la Generalitat, de la funció pública valenciana, es fa constar que la distribució percentual de personal en l'escala tècnica mitjana de gestió de la investigació és de 12,50 % homes i 87,50 % dones.  
1.3. D'acord amb el que preveu l'article 91 de la Llei orgànica 2/2023, de 22 de març, del sistema universitari, aquesta convocatòria es publica en el Diari Oficial de la Generalitat Valenciana (DOGV), i un extracte en el Boletín Oficial del Estado (BOE); aquesta publicació és la que es pren com a referència a l'efecte del còmput de terminis per a presentar-hi les instàncies.  
La resta de resolucions administratives derivades d'aquesta convocatòria es publiquen únicament en el Diari Oficial de la Generalitat Valenciana.  
Els actes del tribunal de selecció es publiquen en el Butlletí Oficial de la Universitat Miguel Hernández d'Elx, i són vinculants, si és el cas, als efectes de la convocatòria per a la realització dels exercicis de la fase d'oposició i per al concurs, així com per a l'inici del còmput de qualsevol dels terminis que estiguen establits i siguen aplicables, segons el que disposen les bases de la present convocatòria.  
  
  
Segona. Requisits de participació  
2.1. Per a ser admés/esa a la realització de les proves selectives, els/les aspirants han de reunir els requisits següents:  
2.1.1. Tindre la nacionalitat espanyola o una altra que, conforme al que disposa l'article 63 de la Llei 4/2021, de la Generalitat, de la funció pública valenciana, permeta l'accés a l'ocupació pública.  
2.1.2. Haver complit els 16 anys i no excedir, si és el cas, l'edat màxima de jubilació forçosa o qualsevol altra que es puga establir per llei.  
2.1.3. Estar en possessió del títol de grau, diplomatura; enginyeria tècnica, arquitectura tècnica o equivalent, o complir els requisits per a obtindre'l en la data de finalització del termini de presentació de sol·licituds de participació. En el cas de titulacions obtingudes a l'estranger, cal estar en possessió de la credencial que n'acredite l'homologació dins del termini de presentació d'instàncies. En cas que es requerisca un títol específic, les persones interessades l'han de declarar en el formulari d'inscripció, en l'apartat «Altre títol acadèmic exigit en la convocatòria».  
2.1.4. Posseir les capacitats i aptituds físiques i psíquiques que siguen necessàries per a l'acompliment de les funcions o tasques corresponents.  
2.1.5. No haver sigut separat del servei com a personal funcionari de carrera o haver-se'n revocat el nomenament com a personal funcionari interí amb caràcter ferm mitjançant un procediment disciplinari, ni estar inhabilitat per sentència ferma per a l'exercici de qualssevol funcions públiques, i la resta de consideracions establides en l'apartat d de l'article 62 de la Llei 4/2021, de 16 d'abril, de la Generalitat, de la funció pública valenciana.  
2.1.6. Haver abonat la taxa per drets d'examen a què es refereix la base 3.3, excepte en cas de trobar-se en algun dels supòsits d'exempció, conforme a la base 3.4.  
2.2. Tots els requisits enumerats en la base 2.1, s'han de complir el dia de la finalització del termini de presentació de sol·licituds i s'han de mantindre fins al moment de la presa de possessió com a personal funcionari de carrera.  
2.3. El mes d'agost és inhàbil a l'efecte del còmput de terminis en aquest procediment administratiu de gestió pròpia, la resolució del qual correspon a la Universitat, en virtut de l'article 3 de la Llei orgànica 2/2023, de 22 de març, del sistema universitari.  
  
Tercera. Sol·licituds  
3.1. En virtut de la resolució rectoral publicada en el Butlletí Oficial de la Universitat Miguel Hernández d'Elx amb data de 4 d'octubre de 2021, per la qual s'incorporen els procediments de selecció de PTGAS al catàleg de procediments i serveis electrònics de la Universitat Miguel Hernández d'Elx, i, per consegüent, la tramitació per mitjans electrònics exclusiva i obligatòria per a les persones interessades en aquests tràmits, s'ha de presentar la sol·licitud de participació adreçada al rector de la Universitat Miguel Hernández d'Elx, en el termini de 10 dies hàbils comptadors a partir de l'endemà de la publicació de l'extracte d'aquesta convocatòria en el Boletín Oficial del Estado, a través de la Seu Electrònica en el portal https://sede.umh.es/ca/procedimientos/, triant l'opció «SELECCIÓ PTGAS-Funcionari de carrera», o per mitjà de la URL: https://universite.umh.es/espacio-opositor.  
  
3.2. A la sol·licitud s'ha d'adjuntar la documentació següent:  
a) Una fotocòpia del document nacional d'identitat; les persones que no posseïsquen la nacionalitat espanyola i tinguen dret a participar-hi han de presentar una fotocòpia del document que n'acredite la nacionalitat i, si és el cas, els documents que acrediten el vincle de parentiu i el fet de viure a expenses o estar a càrrec del nacional d'un altre estat amb el qual tinguen aquest vincle. Així mateix, han de presentar una declaració del cònjuge del fet que no estan separats de dret i, si és el cas, del fet que l'aspirant viu a les seues expenses o està al seu càrrec.  
b) Si és el cas, el document justificatiu d'exempció o bonificació de taxes.  
3.3. Els drets de participació són els corresponents a la plaça convocada, en aquest cas 25,00 €. El pagament s'ha d'efectuar mitjançant una targeta bancària, de manera telemàtica, a través de la plataforma que està inclosa en la Seu, simultàniament a la presentació de la instància de participació.  
3.4. Conforme al que estableix l'article 18.1-2 de la Llei 20/2017, de 28 de desembre, de la Generalitat, de taxes, estan exempts del pagament de la taxa establida en la base 3.3:  
a) Els aspirants amb una discapacitat igual o superior al 33 %. Per a gaudir d'aquesta exempció, cal adjuntar-hi la certificació de la Conselleria d'Igualtat i Polítiques Inclusives o d'òrgans competents d'altres administracions públiques que acredite una discapacitat igual o superior al 33 %.  
b) Els membres de famílies nombroses de categoria especial o de famílies monoparentals de categoria especial. Per a gaudir de l'exempció, cal adjuntar a la sol·licitud la fotocòpia de la documentació oficial en vigor que acredite la condició esmentada.  
c) Les víctimes d'actes de violència sobre la dona que acrediten aquesta condició mitjançant qualsevol dels mitjans de prova previstos en l'article 9.1 i el 9.2 de la Llei 7/2012, de 23 de novembre, de la Generalitat, integral contra la violència sobre la dona en l'àmbit de la Comunitat Valenciana.  
d) Les persones que estiguen en situació d'exclusió social acreditada per l'òrgan competent en matèria de benestar social de l'ajuntament de residència.  
e) Així mateix, estan exemptes del pagament de la taxa establida en la base 3.3, les persones que figuren com a demandants d'ocupació durant el termini, almenys, d'un mes anterior a la data de la publicació de la convocatòria. Per a gaudir de l'exempció, és requisit que no hagen rebutjat, dins del termini al·ludit, cap oferta d'ocupació adequada ni s'hagen negat a participar, excepte per causa justificada, en accions de promoció, formació o reconversió professional i que, així mateix, no tinguen rendes superiors, en còmput mensual, al salari mínim interprofessional. La certificació relativa a la condició de demandant d'ocupació, amb els requisits previstos en la llei, s'ha de sol·licitar en l'oficina corresponent del Servei Públic d'Ocupació Estatal (SEPE). Quant a les rendes, s'han d'acreditar amb una declaració escrita de la persona sol·licitant en la qual s'afirme que no es perceben rendes superiors al salari mínim interprofessional. Els dos documents s'han d'adjuntar inexcusablement a la sol·licitud de participació en aquestes proves selectives, de conformitat amb el que disposa l'article 17 de la Llei 50/1998, de 30 de desembre, de mesures fiscals, administratives i de l'ordre social.  
  
Així mateix, conforme al que estableix l'article 18.1-6 de la Llei 20/2017, de 28 de desembre, de la Generalitat, de taxes, gaudeixen d'una bonificació del 50 % de la taxa, els membres de famílies nombroses de categoria general o de famílies monoparentals de categoria general.  
Qui, no tenint dret a exempció, no abone la taxa per drets d'examen durant el termini de presentació de sol·licituds serà exclòs/osa del procediment.  
L'impagament de la taxa per drets d'examen no és corregible durant el termini d'esmena de 10 dies hàbils.  
Qui, en la sol·licitud de participació, al·legue estar exempt del pagament de la taxa per drets d'examen, però no complisca els requisits per a gaudir de l'exempció, queda exclòs/osa del procés selectiu. Aquesta causa d'exclusió no és corregible mitjançant l'abonament de la taxa durant el termini posterior de 10 dies hàbils. I això s'entén sense perjudici de la responsabilitat en la qual puga incórrer la persona interessada per falsedat en la seua sol·licitud.  
3.5. Els mers errors de fet de la sol·licitud que es puguen corregir com a tals es poden esmenar en qualsevol moment, d'ofici o a petició de la persona interessada.  
  
3.6. La informació bàsica sobre la protecció de dades és la següent:  
  
Responsable: Universitat Miguel Hernández d'Elx  
Finalitat: gestió de la selecció de personal aspirant a un lloc de treball en la Universitat Miguel Hernández d'Elx, així com la gestió de la provisió de llocs de treball. Publicació de llistats d'admesos i exclosos, realització de proves selectives, llistat d'aprovats i valoració de mèrits, d'acord amb la normativa aplicable.  
Legitimació: exercici de poders públics conferits al responsable del tractament (art. 6.1.e del RGPD) i obligacions legals (art. 6.1.c del RGPD).  
Cessions/transferències internacionals: Publicitat en els processos de selecció en els butlletins oficials oportuns i aquells que siguen obligatoris per ministeri de la llei. No es preveuen transferències internacionals de dades.  
Drets: accedir, rectificar i suprimir les dades personals, així com altres drets, com s'explica en la informació addicional.  
Més informació:  
https://serviciopas.umh.es/files/2021/07/segunda-capa-procesos-selectivos\_v4\_bilig%C3 %BCe.pdf  
S'informa que, a fi de garantir la transparència, es publiquen, en la pàgina web o en qualsevol altre espai establit a aquest efecte, les dades de caràcter personal necessàries per als actes de tràmit, així com les qualificacions obtingudes en les diferents proves que es deriven del procés selectiu.  
Les dades personals, domicili, adreça de correu electrònic, telèfon, així com qualsevol altra declarada pel/per la participant en la seua sol·licitud en aquest procés selectiu, són considerades com les úniques vàlides als efectes de les notificacions que, si és el cas, s'hagen de dur a terme, i n'és la seua responsabilitat la veracitat, així com la corresponent comunicació a l'òrgan convocant de qualsevol canvi en les dades consignades inicialment.  
En cas d'haver de realitzar alguna notificació individual, es fa per mitjans electrònics a través de compareixença en la Seu Electrònica de la UMH. L'avís de la posada a la disposició de la notificació s'envia a l'adreça electrònica i/o telèfon mòbil indicats per l'aspirant.  
  
3.7. Aquelles persones que requerisquen adaptacions de temps i/o mitjans per a realitzar les proves que formen part d'aquesta convocatòria, a més d'indicar-ho en l'apartat corresponent de la sol·licitud, han de presentar una còpia del certificat mèdic acreditatiu de la necessitat de l'adaptació sol·licitada o una còpia del dictamen tècnic facultatiu emés per l'òrgan tècnic de qualificació del grau de discapacitat competent, que acredite de manera fefaent les limitacions que han originat el grau de discapacitat reconegut.  
L'aportació de la documentació acreditativa corresponent es pot fer durant el termini de presentació de sol·licituds o bé dins del termini establit en la base 4.2. de la present convocatòria.  
El tribunal, en cas d'apreciar que no és procedent la concessió de la sol·licitud d'adaptació sol·licitada, ha de notificar-ho expressament a la persona interessada, i indicar-li la causa de denegació.  
El tribunal ha d'adoptar les mesures pertinents en aquells casos en què calga, de manera que els/les aspirants que hagen sol·licitat adaptacions de temps i/o mitjans en la manera que preveu l'apartat anterior, gaudisquen de condicions similars per a realitzar els exercicis que la resta dels/de les participants. A aquest efecte, el tribunal pot sol·licitar un informe i, si és el cas, la col·laboració dels centres base o d'altres òrgans tècnics competents.  
  
Quarta. Admissió d'aspirants  
4.1. Expirat el termini de presentació d'instàncies, el rector de la Universitat Miguel Hernández d'Elx dicta la resolució, que es publica en el Diari Oficial de la Generalitat Valenciana i que conté la relació provisional de persones admeses i excloses, amb indicació de la causa d'exclusió.  
4.2. En cas d'error o exclusió, les persones poden esmenar els defectes en què hagen incorregut en la sol·licitud o formular les al·legacions que consideren oportunes, i disposen, per a fer-ho, d'un termini de 10 dies hàbils, comptadors a partir de l'endemà de la publicació de la resolució en el Diari Oficial de la Generalitat Valenciana.  
Les persones que hagen d'esmenar errors o causes d'exclusió ho han de fer a través de la Seu Electrònica, en el propi expedient electrònic, que es troba en «Els meus tràmits/Els meus expedients», punxant en «Detall» de l'expedient, opció «Esmenar/altres tràmits».  
4.3. En qualsevol cas, a fi d'evitar errors i per a possibilitar-ne l'esmena dins del termini i en la forma escaient, els/les aspirants han de comprovar fefaentment no sols que no figuren en la relació de persones excloses, sinó que, a més, els seus noms consten correctament en la relació pertinent de persones admeses.  
Les persones que, dins del termini assenyalat, no esmenen l'exclusió o no al·leguen l'omissió seran excloses definitivament de la participació de les proves i se les declararà desistides per no haver-ho fet dins del termini concedit.  
4.4. Conclòs aquest termini, s'eleva a definitives les llistes de persones admeses i excloses mitjançant una resolució que es publica, igualment, en el Diari Oficial de la Generalitat Valenciana. Aquesta publicació aprofita de notificació als efectes d'impugnacions i recursos.  
  
És causa d'exclusió, a més de l'incompliment del que estableixen aquestes bases, no abonar, dins del termini de presentació d'instàncies, les taxes de participació.  
4.5. En qualsevol moment del procés selectiu, si el tribunal té coneixement que algun dels/de les aspirants no posseeix la totalitat dels requisits exigits per la present convocatòria, amb audiència prèvia de la persona interessada, ha de proposar-ne l'exclusió al rector de la Universitat, i comunicar-li, així mateix, les inexactituds o falsedats formulades per l'aspirant en la sol·licitud d'admissió a les proves selectives, als efectes que siguen procedents.  
Contra l'exclusió de l'aspirant, s'hi pot interposar un recurs d'alçada davant de la mateixa autoritat indicada en el paràgraf anterior.  
  
Cinquena. Tribunals  
5.1. Les persones que formen part del tribunal i els seus assessors se subjecten en el seu règim i funcionament al que estableixen l'article 15 i següents de la Llei 40/2015, d'1 d'octubre, de règim jurídic del sector públic, a les causes generals d'abstenció i recusació contingudes en la llei esmentada i al que preveu l'article 67 la Llei 4/2021, de 16 d'abril, de la funció pública valenciana.  
5.2. Amb anterioritat a l'inici de les proves selectives, si és el cas, es publicarà una resolució amb el nomenament dels nous membres del tribunal en substitució dels que n'hagen perdut la condició.  
5.3. Després de la convocatòria de la presidenta o el president, es constitueix el tribunal, que requereix l'assistència de la presidenta o el president i la secretària o el secretari, i la de la meitat, almenys, dels membres titulars o suplents.  
5.4. Durant el procés selectiu, el tribunal resoldrà tots els dubtes que puguen sorgir en l'aplicació d'aquestes normes, així com el que s'haja de fer en els casos no previstos.  
5.5. El tribunal pot disposar la incorporació als seus treballs d'assessors/es especialistes per a les proves corresponents dels exercicis que estimen pertinents i aquests s'han de limitar a prestar col·laboració en les seues especialitats tècniques. La designació d'aquests assessors s'ha de comunicar al rector de la Universitat.  
Igualment, quan, en funció del nombre de persones aspirants, els exercicis de la fase d'oposició s'hagen de dur a terme en més d'una aula, el tribunal pot disposar la incorporació de tots els col·laboradors que calguen. En aquest cas, el tribunal ha de sol·licitar l'autorització a la Gerència per a designar aquests col·laboradors, els quals han d'actuar durant la realització dels exercicis conforme a les directrius que el tribunal mateix els haja marcat.  
5.6. El tribunal qualificador ha d'adoptar les mesures necessàries en aquells casos en què calga, de manera que els/les aspirants amb discapacitat gaudisquen de condicions similars a les de la resta dels participants per a dur a terme els exercicis. En aquest sentit, s'hi estableixen, per a les persones amb discapacitat que ho sol·liciten, les adaptacions possibles pel que fa al temps i els mitjans per a fer-los. Si en qualsevol moment del procés selectiu el tribunal tinguera dubtes respecte a la capacitat d'una persona per a acomplir les activitats desenvolupades habitualment pel personal funcionari de l'escala a què es refereixen aquestes proves, pot demanar el dictamen pertinent dels òrgans competents de la comunitat autònoma corresponent i, en aquest cas, l'aspirant pot participar condicionalment en el procés selectiu, i queda en suspens la resolució definitiva sobre l'admissió o exclusió de les proves fins a rebre el dictamen.  
5.7. Als efectes de comunicació i altres incidències, el tribunal té la seu en el Servei de Personal Tècnic, de Gestió i d'Administració i Serveis i de Personal Investigador (edifici Rectorat i Consell Social) d'aquesta universitat.  
5.8. Els membres del tribunal perceben les gratificacions per assistències fixades en les normes d'execució i funcionament establides en els pressupostos anuals de la Universitat Miguel Hernández d'Elx.  
  
5.9. El tribunal qualificador és nomenat pel rector, atés el que disposen l'article 67 de la Llei 4/2021 de la funció pública valenciana i concordants del Reial decret legislatiu 5/2015, de 30 d'octubre, pel qual s'aprova el text refós de la Llei de l'Estatut bàsic de l'empleat públic, mitjançant una resolució que es publica en el Diari Oficial de la Generalitat Valenciana.  
5.10. El tribunal qualificador ha d'especificar els criteris de valoració i qualificació dels exercicis, i ha de fer-los públics amb antelació a la seua execució perquè els aspirants en prenguen coneixement. El tribunal qualificador de les proves ha d'adoptar les mesures oportunes per a garantir que els exercicis de la fase d'oposició siguen corregits sense que es conega la identitat del personal aspirant. En seran excloses aquelles persones en els fulls d'examen de les quals figuren noms, trets, marques o signes que permeten conéixer-ne la identitat. El tribunal ha de vetlar perquè queden garantits els principis de mèrit, de capacitat i d'igualtat d'oportunitats.  
  
Sisena. Procediment de selecció  
El procediment de selecció de les persones aspirants és el de concurs oposició, amb un màxim de 100 punts.  
6.1. Fase d'oposició  
La puntuació màxima en aquesta fase és de 60 punts i consisteix en la superació d'un exercici, obligatori i eliminatori, que consta de dues parts, que no són eliminatòries entre si, i cal obtindre-hi un mínim de 30 punts, sumant les puntuacions de les dues parts, per a superar la fase oposició.  
1a part: Aquesta part puntua de 0 a 30 punts. Consisteix en la realització de dos supòsits pràctics, proposats pel tribunal i que versen sobre la totalitat del temari. Cada supòsit consta d'entre 10-20 preguntes de resposta curta i puntuen entre 0-15 punts cadascun. El temps de realització és de 120 minuts.  
2a part: Aquesta part puntua de 0 a 30 punts. Consisteix en el desenvolupament per escrit d'un dels dos temes del temari específic triats per sorteig. Aquest sorteig es realitza entre 15-20 temes triats pel tribunal. El temps d'execució és de 90 minuts.  
6.2. La qualificació final de la fase d'oposició està determinada per la suma de les puntuacions obtingudes en cadascuna de les parts de l'exercici que han de realitzar els/les aspirants.  
6.3. Els exercicis tenen lloc en les dependències de la Universitat Miguel Hernández d'Elx. L'exercici de la fase d'oposició es du a terme en el lloc, la data i l'hora que s'establisca en la resolució a què es refereix la base 4.4.  
6.3.1. Les persones aspirants són convocades per a l'exercici en crida única, i seran excloses de l'oposició les qui no hi compareguen i en perdran el dret quan es personen en els llocs en què es duen a terme les proves una vegada iniciades o per no assistir-hi, encara que es dega a causes justificades.  
6.3.2. En cada exercici, les persones han d'acreditar-ne la identitat exclusivament mitjançant la presentació del DNI, del passaport o del permís de conduir, per a les que tinguen la nacionalitat espanyola. Les persones la nacionalitat de les quals no siga l'espanyola han d'acreditar-ne la identitat mitjançant el document original que se'ls expedisca a aquest efecte en el país del qual són nacionals.  
L'incompliment d'aquest requisit per part d'algun dels aspirants en determina l'exclusió de les proves. En cap cas són vàlides les còpies o fotocòpies d'aquests documents.  
6.3.3. En qualsevol moment les persones poden ser requerides pel tribunal amb la finalitat d'acreditar-ne la identitat.  
6.3.4. Els/les aspirants han d'observar en tot moment les instruccions del tribunal o del personal ajudant o assessor durant l'execució de les proves, per tal que es desenvolupen adequadament.  
6.4. Els exercicis corresponents a la fase oposició han de versar sobre el programa que figura en l'annex I d'aquesta convocatòria, vigent en la data de finalització de presentació d'instàncies.  
6.5. Començades les proves, l'anunci de la realització dels exercicis restants el fa públic el tribunal de manera oficial en el Butlletí Oficial de la Universitat Miguel Hernández d'Elx i, a títol informatiu, en la pàgina web https://servicioptgas-pi.umh.es/convocatorias/. La crida per a la sessió següent d'un mateix exercici s'ha de fer amb un termini mínim d'antelació de 24 hores des de l'inici de la sessió anterior, mentre que la convocatòria per a un exercici diferent ha de respectar un termini mínim de dos dies.  
  
6.6. Així mateix, el tribunal qualificador publicarà, dins dels tres dies hàbils següents al de la realització de l'exercici tipus test, si n'hi ha, l'acta de la plantilla de respostes correctes, que obri un termini de reclamacions de cinc dies hàbils comptadors a partir de l'endemà de la publicació.  
6.7. Després de la fase d'oposició, el tribunal exposarà al públic, en el Butlletí Oficial de la Universitat Miguel Hernández d'Elx, la llista amb la qualificació final de la fase d'oposició, que constitueix la llista de les persones que han superat la fase d'oposició, per ordre de puntuació, i que han de passar a la fase de concurs, i els citarà perquè, en el termini de 10 dies hàbils comptadors a partir de l'endemà de la publicació de les qualificacions, presenten la documentació acreditativa dels mèrits i de l'experiència prevista en la base 6.8.  
  
La documentació relativa als mèrits s'ha de presentar per mitjà de l'aplicació Espai Opositor. A l'aplicació es pot accedir de les maneres següents:  
• Per mitjà de la URL:  
https://universite.umh.es/espacio-opositor  
• O bé per mitjà del botó «Tramitar» de qualsevol dels procediments de selecció PTGAS publicats en la Seu Electrònica.  
Si els/les interessats/ades fan ús del dret que els assisteix de no presentar la documentació que ja estiga en poder de l'administració convocant, han de fer menció expressa a quin expedient i a quina documentació en concret es refereixen, així com en quina unitat o circumstàncies es pot localitzar.  
6.8. Fase de concurs  
La puntuació màxima en la fase de concurs és de 40 punts.  
A) Mèrits professionals (màxim 30 punts)  
Es puntua l'experiència professional de la persona interessada fins a la data de finalització del termini de presentació d'instàncies, d'acord amb el següent:  
A.1. Experiència professional (màxim 24 punts)  
En aquest apartat es puntua el següent:  
- Temps de serveis prestats en la Universitat Miguel Hernández d'Elx, amb relació contractual laboral o funcionarial en la mateixa categoria o escala que la convocada, a un valor de 0,022 punts/dia, fins a un màxim de 24 punts.  
- Temps de serveis prestats en altres universitats o administracions públiques, en la mateixa categoria o escala que la convocada, a un valor de 0,018 punts/dia, fins a un màxim de 24 punts.   
- Es valora amb 0,003 punts per cada dia complet de serveis prestats, amb funcions similars a la plaça objecte de la convocatòria en el sector privat, fins a un màxim de 24 punts.  
L'experiència professional s'ha d'acreditar d'acord amb els criteris següents:  
- Els treballs per a la Universitat Miguel Hernández i altres universitats i administracions públiques s'han d'acreditar sempre aportant la certificació oficial dels períodes de cotització al règim general de la Seguretat Social (informe de vida laboral) dins del grup de cotització 2 i la certificació oficial de l'òrgan competent.  
- La resta dels treballs per compte d'altri s'ha d'acreditar sempre aportant la certificació oficial dels períodes de cotització al règim general de la Seguretat Social (informe de vida laboral) dins del grup de cotització 2 i el contracte de treball en el qual s'especifique la categoria convocada.  
- Per al supòsit de professionals i autònoms: la llicència fiscal o IAE en què s'acredite l'epígraf o els epígrafs corresponents a la categoria convocada, així com la certificació o vida laboral que acredite haver cotitzat a la Seguretat Social durant tot el temps que s'hi al·legue. Quan siga procedent, i en substitució d'aquests documents, s'ha d'aportar la certificació oficial que acredite haver cotitzat en el règim especial o en la mutualitat corresponent. En tot cas, la documentació que presente la persona interessada ha de demostrar inequívocament que les funcions estan enquadrades en l'escala que es convoca, mitjançant la documentació emesa per l'organisme públic corresponent.  
A.2. Nivell de responsabilitat (màxim 6 punts)  
En aquest apartat es puntua el següent:  
- Temps de serveis prestats en qualsevol universitat o administració pública ocupant un lloc de la mateixa escala que la convocada, pertanyent al subgrup A2 i classificat en la RLT amb nivells de responsabilitat complement de destinació 24, a un valor de 0,006 punts/dia, fins a un màxim de 6 punts.  
El nivell de responsabilitat s'ha d'acreditar aportant el certificat emés per l'administració pública que corresponga, en el qual s'ha de fer constar el nivell de complement de destinació de les places que hagen sigut ocupades per la persona interessada.  
B) Mèrits acadèmics (màxim 8,500 punts)  
Es puntua la formació rebuda per la persona interessada, conforme als apartats redactats a continuació, fins a la data de la publicació d'aquesta convocatòria en el BOE.  
B.1. Cursos de formació i perfeccionament (fins a un màxim de 3 punts)  
B.1.1. Es valoren els cursos de formació i perfeccionament, específics de la plaça que es convoca, a 0,015 punts per hora, amb un mínim de 3 hores, que hagen sigut cursats per l'interessat i que hagen sigut convocats o homologats per la UMH o per un altre centre o organisme públic. Als cursos específics que superen les 200 hores, se'ls assigna la puntuació màxima d'1 punt.  
Es consideren formació específica els cursos que tinguen relació amb el temari específic. Igualment es consideren formació específica els cursos de prevenció de riscos laborals, així com els que tinguen contingut en matèria d'igualtat de gènere i diversitat.  
Respecte als cursos que tinguen diverses edicions, només es valora l'última edició d'aquest curs.  
En cap cas es puntuen en el present subapartat els cursos de valencià i d'idiomes, ni els cursos que hagen sigut reconeguts en plans d'estudis de titulacions oficials, cursos de doctorat i els dels diferents instituts de les universitats quan formen part del pla d'estudis del centre, ni els cursos derivats de processos selectius, promoció interna, plans d'ocupació i adaptació del règim jurídic a la naturalesa dels llocs que s'ocupen.  
  
Només es valoren aquests cursos si han sigut impartits per centres oficialment reconeguts, o si estan homologats per un organisme públic competent en el marc de programes de formació contínua, de formació ocupacional o de formació d'empleats públics, i la persona aspirant ha d'acreditar aquest aspecte.  
Es consideren a aquest efecte els cursos de formació contínua impartits per les organitzacions sindicals i que es troben inclosos dins dels acords respectius amb l'Administració.  
B.2. Valencià (fins a un màxim d'1,250 punts)  
El coneixement del valencià es valora, amb l'acreditació prèvia d'estar en possessió del certificat corresponent expedit o homologat per la Junta Qualificadora de Coneixements de Valencià, o per la Universitat Miguel Hernández d'Elx, o per altres universitats valencianes, així com per escoles oficials d'idiomes, fins a un màxim d'1,250 punts. Només es valora el de major nivell acreditat.  
Nivell A1: 0,200  
Nivell A2: 0,400  
Nivell B1: 0,600  
Nivell B2: 0,800  
Nivell C1: 1,000  
Nivell C2: 1,250  
Les equivalències d'estudis establides d'acord amb la legislació actual, respecte als nivells de certificació de competència lingüística en valencià, són les que publica l'Ordre 7/2017, de 2 de març, de la Conselleria d'Educació, Investigació, Cultura i Esport, per la qual es regulen els certificats oficials administratius de coneixements de valencià de la Junta Qualificadora de Coneixements de Valencià, el personal examinador i l'homologació i la validació d'altres títols i certificats.  
  
B.3. Idiomes comunitaris (fins a un màxim d'1,250 punts)  
El coneixement de l'idioma comunitari es valora, amb l'acreditació prèvia d'estar en possessió del certificat corresponent, amb un màxim d'1,250 punts, d'acord amb l'escala següent. Només es valora el de major nivell acreditat.  
Nivell A1: 0,200  
Nivell A2: 0,400  
Nivell B1: 0,600  
Nivell B2: 0,800  
Nivell C1: 1,000  
Nivell C2: 1,250  
Les equivalències d'estudis establides d'acord amb la legislació actual, respecte als nivells de certificació de competència lingüística, són les que publica l'Ordre 93/2013, d'11 de novembre, de la Conselleria d'Educació, Cultura i Esport, per la qual es modifica l'annex únic denominat certificats i diplomes que acrediten la competència en llengües estrangeres del Decret 61/2013, de 17 de maig, i el Decret 242/2019, de 25 d'octubre, d'establiment dels ensenyaments i del currículum d'idiomes de règim especial en la Comunitat Valenciana.  
  
Els cursos d'idiomes comunitaris convocats o homologats per la Universitat Miguel Hernández es valoren amb la mateixa puntuació que els anteriors.  
Per a valorar aquests idiomes en cap cas es consideren els cursos superats d'idiomes inclosos en els plans d'estudis reglats, així com aquells que es consideren cursos de formació.  
B.4. Altres titulacions (fins a un màxim de 2 punts)  
Es valora qualsevol altra titulació acadèmica oficial de nivell igual o superior a l'exigit per a accedir al grup objecte de la convocatòria, excepte la que hi va servir de base, amb un màxim de 2 punts. A aquest efecte, es puntua únicament una sola titulació, la del nivell més alt de titulació acreditada, entenent-hi incloses aquelles altres titulacions necessàries per a obtindre-la.  
S'estableix l'escala de puntuació següent:  
Titulació general:  
• 0,500 punts per un títol de diplomatura, enginyeria tècnica, arquitectura tècnica o equivalent.  
• 0,700 punts per un títol de grau, llicenciatura, enginyeria, arquitectura o equivalent.  
• 0,900 punts per un títol de màster universitari.  
• 1,100 punts per un títol de doctor.  
Titulació relacionada amb les funcions del lloc:  
• 1,100 punts per un títol de diplomatura, enginyeria tècnica, arquitectura tècnica o equivalent.  
• 1,400 punts per un títol de grau, llicenciatura, enginyeria, arquitectura o equivalent.  
• 1,700 punts per un títol de màster universitari.  
• 2,000 punts per un títol de doctor.  
En aquest apartat només es puntuen les titulacions diferents a les requerides per a presentar-se al lloc. En cap cas es valora una titulació sense el certificat oficial acreditatiu corresponent. Per a això, el/la candidat/a ha d'aportar i acreditar no sols el títol que vulga fer valdre en aquest apartat, sinó que també ha d'aportar la titulació requerida per a presentar-se al lloc. Això és, ha de presentar i acreditar les dues titulacions.  
B.5. Superació de procediments selectius en la Universitat Miguel Hernández d'Elx  
Es valora haver superat la fase d'oposició d'almenys un dels procediments selectius següents per a l'accés a l'escala tècnica mitjana de gestió de la investigació, amb 1 punt.  
- Resolució de 22 de novembre de 2018, referència 2752/18  
- Resolució de 22 de novembre de 2018, referència 2753/18  
- Resolució de 2 de març de 2021, referència 21/12163  
- Resolució d'1 de desembre de 2022, referència 22/197539  
- Resolució d'1 de desembre de 2022, referència 22/197548  
Aquest punt el valora d'ofici el tribunal amb la informació que li aporte el Servei de Personal Tècnic, de Gestió i d'Administració i Serveis i de Personal Investigador.  
C) Altres mèrits (màxim 1,500 punts)  
C.1. Es valoren els cursos de formació i perfeccionament impartits amb anterioritat a la data de la publicació de la convocatòria i relacionats amb les funcions de la plaça, sempre que aquesta formació no forme part de les funcions pròpies de la plaça o places convocades, a raó de 0,005 punts per hora impartida, amb un màxim de 0,500 punts per curs, i fins a 0,750 punts com a màxim en total.  
C.2. Així mateix, es valora la participació activa en congressos, publicacions relacionades amb les funcions del lloc i altres activitats realitzades per la persona aspirant, sempre que estiguen relacionades amb les funcions del lloc, fins a un màxim de 0,750 punts.  
C.3. Així mateix, es poden valorar els títols de màster de formació permanent, diploma d'especialització o expert universitari, sempre que estiguen relacionats amb les funcions de la plaça convocada.  
Tota la documentació acreditativa de mèrits està sotmesa a terminis preclusius, i s'ha de presentar dins del termini requerit, sense que es puga presentar cap esmena respecte de la documentació no aportada.  
En cas de noves obertures de terminis, els mèrits es valoren amb els efectes de la primera publicació.  
Els empats es resolen atesa la puntuació obtinguda en la segona part de la prova. Si persistira l'empat, s'atendria l'apartat A «Mèrits professionals». Si persistira, es realitzaria un sorteig.  
6.9. Finalitzat el termini de presentació de documentació que estableix la base 6.7, el tribunal publica, en el Butlletí Oficial de la Universitat Miguel Hernández d'Elx, la llista provisional de valoracions de la fase de concurs, i concedeix un termini de 10 dies hàbils comptadors a partir de l'endemà de la publicació perquè les persones interessades formulen les reclamacions i esmenes que estimen pertinents en relació amb la seua baremació.  
Per a això, les persones han d'accedir, a través de la Seu Electrònica, al propi expedient electrònic, que es troba en «Els meus tràmits/Els meus expedients», punxant en «Detall» de l'expedient, opció «Esmenar/altres tràmits».  
6.10. Resoltes les possibles al·legacions i esmenes, el tribunal dicta una resolució en què fixa la relació definitiva de persones aspirants que han superat el procés selectiu i que seran proposades per al seu nomenament com a personal funcionari.  
6.11. Per a confeccionar aquesta relació se sumen les qualificacions obtingudes per cada aspirant en la fase d'oposició i en la fase de concurs. A continuació s'ordenen per ordre de puntuació de major a menor, i s'interromp la relació quan el nombre d'aspirants coincidisca amb el nombre de places convocades, sense que en cap cas puga contindre un nombre superior al de places convocades.  
6.12. No obstant això, i amb la finalitat d'assegurar la cobertura de les vacants convocades, sempre que els òrgans de selecció hagen proposat el nomenament d'un nombre igual d'aspirants que el de vacants convocades, quan es produïsquen renúncies o concórrega alguna de les causes de pèrdua de la condició de personal funcionari en les persones proposades abans del seu nomenament o presa de possessió, l'òrgan convocant requerirà a l'òrgan de selecció la relació complementària d'aspirants aprovats posicionats a continuació de les persones proposades per al seu possible nomenament com a personal funcionari de carrera.  
En cas que el nombre d'aspirants aprovats siga inferior al de places convocades, les sobrants es declararan desertes.  
6.13. En cas que es convoque més d'un lloc, les persones que han superat el procediment han de presentar el seu llistat d'ordre de preferència de llocs, a través de l'aplicació Espai Opositor https://universite.umh.es/espacio-opositor/, per registre electrònic en un termini de cinc dies hàbils. Per a això, el tribunal ha d'haver publicat prèviament el llistat dels números dels llocs vacants, si és el cas.  
  
Si la persona interessada no tria suficients números de llocs, arribat el seu torn, se li n'assignarà un d'ofici.  
Si la persona interessada desitja esmenar un llistat de preferències ja presentat, pot fer-ho dins del termini de presentació esmentat i ha d'elaborar una sol·licitud íntegra que substituirà la presentada. El tribunal valora únicament l'última sol·licitud presentada, que anul·la les anteriors.  
6.14. Els aspirants que hi hagen accedit a través de la quota de reserva de places per a persones amb diversitat funcional, trien plaça per l'ordre de puntuació aconseguida fins a completar el nombre de places reservades per a aquesta quota.  
Si, esgotada la quota de reserva de places per a persones amb diversitat funcional, hi ha més participants en aquesta quota, passaran a ocupar el lloc que la seua puntuació final els atorgue dins de la quota general, i poden obtindre una destinació entre la resta de les places oferides en aquesta quota.  
6.15. Perdran els drets derivats de participar en les proves selectives, les persones que no hagen superat la fase d'oposició, les que no sol·liciten una plaça en la data i conforme al procediment que s'hi establisca, així com aquelles a les quals, per la puntuació aconseguida, no corresponga cap plaça d'entre les convocades.  
6.16. Una vegada resolta l'assignació de llocs, el tribunal publica l'acta final del procediment que conté els noms de les persones, la puntuació final, la destinació i el número de lloc assignat.  
  
Setena. Relació d'aspirants que han superat el procés selectiu  
Finalitzat el procés selectiu, la Universitat fa pública, en el Diari Oficial de la Generalitat Valenciana, la relació definitiva d'aspirants que han superat el procés selectiu i que són proposats per al seu nomenament com a personal funcionari, per ordre de puntuació aconseguida, confeccionada segons el que preveu la base 6.11 de la present convocatòria, que en cap circumstància pot ser superior al de places convocades.  
  
D'aquesta convocatòria, no se'n constituirà una borsa de treball.  
  
Huitena. Presentació de documents i nomenament de funcionaris  
  
8.1. En el termini de 10 dies hàbils comptadors des de l'endemà d'aquell en què es va fer pública en el Diari Oficial de la Generalitat Valenciana la relació definitiva d'aspirants que han superat el procés selectiu, les persones que consten en aquesta relació han de presentar els documents que figuren en aquest punt en el Registre General de la Universitat o en els registres auxiliars dels centres de gestió de campus.  
  
Així mateix, els documents es poden presentar en les oficines d'assistència en matèria de registre que estan connectades al Sistema d'Interconnexió de Registres i que es poden consultar en la URL següent: https://administracion.gob.es/pagfront/atencionCiudadana/oficines/encuentraOficina.htm  
Documents que cal presentar-hi:  
a) El document nacional d'identitat en vigor. Per a les persones aspirants que no posseïsquen la nacionalitat espanyola, una fotocòpia del document que n'acredite la nacionalitat i, si és el cas, els documents que acrediten el vincle de parentiu i el fet de viure a expenses o estar a càrrec del nacional d'un altre estat amb el qual tinguen aquest vincle. Així mateix, han de presentar una declaració jurada o promesa del cònjuge del fet que no estan separats de dret i, si és el cas, del fet que l'aspirant viu a les seues expenses o està al seu càrrec.  
b) El títol acadèmic exigible segons la present convocatòria, o la certificació acadèmica que acredite que s'han cursat tots els estudis per a obtindre'l i, si és el cas, que s'ha efectuat el pagament de taxes corresponent a la seua expedició. En el cas de titulacions obtingudes a l'estranger, cal presentar, a més del títol corresponent, la credencial que n'acredite l'homologació.  
c) La declaració de no haver sigut separat/ada mitjançant cap expedient disciplinari de qualsevol administració o càrrec públic, així com de no trobar-se inhabilitat/ada penalment per a l'exercici de les funcions públiques, segons el model que figura com a annex II. Els/les aspirants la nacionalitat dels quals no siga l'espanyola, a més, han d'efectuar una declaració de no estar sotmesos a cap sanció disciplinària o condemna penal que impedisca, en el seu estat, l'accés a la funció pública, segons el model que figura com a annex III d'aquesta convocatòria.  
d) El certificat mèdic acreditatiu de no patir cap malaltia o defecte físic o psíquic que impedisca l'acompliment de les funcions corresponents.  
e) Les persones que hagen fet valdre la seua condició de persones amb discapacitat han de presentar una certificació de la Conselleria de Benestar Social o òrgan competent d'altres administracions públiques que acredite aquesta condició, així com la seua capacitat per a acomplir les tasques i funcions corresponents.  
f) L'acreditació de qualsevol altre requisit que establisquen les bases no previst en els apartats anteriors.  
8.2. Qui tinga la condició de personal funcionari de carrera de la Universitat Miguel Hernández d'Elx està exempt de justificar documentalment les condicions i els altres requisits ja provats per a obtindre el nomenament anterior.  
Si és personal funcionari de carrera d'una altra administració pública, ha de presentar una certificació del ministeri o organisme del qual depenga per a acreditar aquesta condició, amb expressió del nombre i import dels triennis que tinga acreditats així com la data del seu compliment.  
8.3. Qui, dins del termini fixat i excepte els casos de força major, no presente la documentació o després d'examinar-la es deduïsca que no compleix algun dels requisits assenyalats en la base 2.1, no pot ser nomenat personal funcionari i les seues actuacions queden anul·lades, sense perjudici de la responsabilitat en què haja incorregut per falsedat en la sol·licitud inicial. La plaça no ocupada per l'aspirant que incórrega en els supòsits detallats en aquesta base quedarà vacant, i es procedirà conforme el que disposa la base 6.12.  
8.4. Per resolució del rector, que es publicarà en el Diari Oficial de la Generalitat Valenciana, es procedirà al nomenament de personal funcionari de carrera de la Universitat Miguel Hernández d'Elx.  
8.5. La presa de possessió de les persones aspirants aprovades s'ha d'efectuar en el termini d'un mes comptador des de la data de publicació del nomenament en el Diari Oficial de la Generalitat Valenciana.  
8.6. Quan un/a aspirant no prenga possessió de la plaça que se li ha adjudicat en el termini indicat, perd tots els drets derivats d'haver participat en el concurs oposició, llevat que es dega a causa justificada així apreciada per l'òrgan convocant.  
  
Novena. Publicació en la pàgina web  
La present convocatòria i els actes que se'n deriven que requerisquen publicació poden ser consultats, als efectes purament informatius, en la pàgina web de la Universitat Miguel Hernández d'Elx, l'adreça de la qual és https://servicioptgas-pi.umh.es/convocatorias/, de conformitat amb el que disposa l'article 45.1-b de la Llei 39/2015, d'1 d'octubre, del procediment administratiu comú de les administracions públiques.  
  
  
Desena. Norma final  
Contra la convocatòria, les seues bases i tots els actes administratius que se'n deriven, que esgoten la via administrativa, s'hi pot interposar un recurs contenciós administratiu davant del Jutjat Contenciós Administratiu d'Elx en el termini de dos mesos comptadors a partir de l'endemà de la publicació, de conformitat amb el que estableixen l'article 114, de la Llei 39/2015, d'1 d'octubre, del procediment administratiu comú de les administracions públiques, l'article 38.4 de la Llei orgànica 2/2023, de 22 de març, del sistema universitari i l'article 46 de la Llei 29/1998, de 13 de juliol, reguladora de la jurisdicció contenciosa administrativa, i potestativament s'hi pot interposar un recurs de reposició en el termini d'un mes comptador a partir de l'endemà de la publicació de la present resolució, davant del rector, de conformitat amb el que disposen els articles 123 i 124 de la Llei 39/2015, d'1 d'octubre, del procediment administratiu comú de les administracions públiques.  
  
Contra les actuacions del tribunal relatives a l'acta de resultat de la fase d'oposició i a l'acta de baremació de mèrits, s'hi pot presentar un escrit de reclamacions i esmenes en el termini de 10 dies davant del tribunal mateix. Per a això, les persones han d'accedir a través de la Seu Electrònica al propi expedient electrònic, que es troba en «Els meus tràmits/Els meus expedients», punxant en «Detall» de l'expedient, opció «Esmenar/altres tràmits».  
Contra la resta de les actuacions del tribunal, s'hi pot interposar el recurs d'alçada que preveu l'article 121 de la Llei 39/2015, d'1 d'octubre, del procediment administratiu comú de les administracions públiques, en el termini d'un mes comptador des de l'endemà de les publicacions o notificacions. El recurs s'hi pot interposar davant de l'òrgan que va dictar l'acte que s'impugna o davant del rector com a òrgan competent per a resoldre-hi.  
Tots els actes de notificació dels procediments que s'inicien com a conseqüència d'admetre els recursos anteriors, es fan, amb text íntegre, en el Butlletí Oficial de la Universitat Miguel Hernández d'Elx, i amb ressenya indicativa en el Diari Oficial de la Generalitat Valenciana (DOGV).  
  
Elx, 27 de juny de 2024.- El rector: Juan José Ruiz Martínez.  
  
  
ANNEX I  
Plaça vacant núm.: F52254  
  
Bloc I: Temari general  
1. Constitució espanyola: títol preliminar i títol I «Dels drets i deures fonamentals».  
2. Estatut d'Autonomia de la Comunitat Valenciana: títol primer «La Comunitat Valenciana» i capítol primer del títol tercer «La Generalitat».  
3. Administració electrònica: marc normatiu i aplicació; la seua aplicació en l'àmbit dels òrgans col·legiats; registre, tramitació i notificació electròniques; identitat, signatura electrònica i certificats digitals; seguretat i protecció de dades.  
4. Objectius i àmbit d'aplicació de les lleis 39/15 i 40/15; interessats, principis generals, òrgans administratius, competència i òrgans col·legiats; els actes administratius i el procediment administratiu comú (iniciació, tràmit i finalització dels procediments); així com la revisió d'actes en via administrativa: la revisió d'ofici i els recursos administratius.  
5. Llei 4/2021, de 16 d'abril, de la Generalitat, de la funció pública valenciana: personal al servei de les administracions públiques; estructura i ordenació de l'ocupació pública; naixement i extinció de la relació de servei; drets, deures i incompatibilitats del personal empleat públic; provisió de llocs i mobilitat; promoció professional; situacions administratives del personal funcionari de carrera.  
  
6. Llei orgànica 2/2023, de 22 de març, del sistema universitari.  
7. Estatuts de la Universitat Miguel Hernández d'Elx.  
8. Llei orgànica 3/2007, de 22 de març, per a la igualtat efectiva de dones i homes: títol preliminar, títol I «El principi d'igualtat i la tutela contra la discriminació» i títol II «Polítiques públiques per a la igualtat».  
  
  
Bloc II: Temari específic  
1. Llei 14/2011, d'1 de juny, de la ciència, la tecnologia i la innovació, modificada per la Llei 17/2022, de 5 de setembre: títol II «Recursos humans dedicats a la investigació», capítol I secció 1a «Disposicions generals».  
2. Llei 14/2011, d'1 de juny, de la ciència, la tecnologia i la innovació, modificada per la Llei 17/2022, de 5 de setembre: títol II «Recursos humans dedicats a la investigació», capítol I secció 2a «Contractació del personal investigador de caràcter laboral».  
3. Llei 14/2011, d'1 de juny, de la ciència, la tecnologia i la innovació, modificada per la Llei 17/2022, de 5 de setembre: títol III «Impuls de la investigació científica i tècnica, la innovació, la transferència del coneixement i la difusió i la cultura científica, tecnològica i innovadora», capítol I «Disposicions generals», capítol II «Transferència dels resultats de l'activitat d'investigació, desenvolupament i innovació i cultura científica, tecnològica i innovadora».  
4. Llei 38/2003, de 17 de novembre, general de subvencions: títol preliminar «Disposicions generals», capítol I «De l'àmbit d'aplicació de la llei».  
5. Llei 38/2003, de 17 de novembre, general de subvencions: títol preliminar «Disposicions generals», capítol II «Disposicions comunes a les subvencions públiques», art. 11 «Beneficiaris», art. 12. «Entitats col·laboradores», art. 13 «Requisits per a obtindre la condició de beneficiari o entitat col·laboradora», art. 14 «Obligacions dels beneficiaris», art. 15 «Obligacions de les entitats col·laboradores».  
6. Llei 38/2003, de 17 de novembre, general de subvencions: títol I «Procediments de concessió i gestió de les subvencions», capítol II «Del procediment de concessió en règim de concurrència competitiva», capítol III «Del procediment de concessió directa».  
7. Llei 38/2003, de 17 de novembre, general de subvencions: títol I «Procediments de concessió i gestió de les subvencions», capítol IV «Del procediment de gestió i justificació de la subvenció pública».  
  
8. Decret 199/2022, de 25 de novembre, del Consell, d'aprovació de les bases reguladores i de concessió directa d'ajudes urgents per a la implementació en la Comunitat Valenciana de plans complementaris de R+D+I, en agroalimentació, astrofísica i física d'altes energies, materials avançats i comunicació quàntica (component 17 del Pla de recuperació, transformació i resiliència).  
9. Ordre HFP/1030/2021, de 29 de setembre, per la qual es configura el sistema de gestió del Pla de recuperació, transformació i resiliència: «Principis de gestió específics del Pla de recuperació, transformació i resiliència», articles del 2 a 9.  
10. Ordre HFP/55/2023, de 24 de gener, relativa a l'anàlisi sistemàtica del risc de conflicte d'interés en els procediments que executen el Pla de recuperació, transformació i resiliència.  
11. Programa marc de la Unió Europea HORITZÓ EUROPA: objectius i estructura general.  
12. Reial decret 984/2022, de 22 de novembre, pel qual s'estableixen les oficines de transferència de coneixement i se'n crea el registre: art. 3 «Oficines de transferència de coneixement», art. 4 «Funcions de les oficines de transferència de coneixement».  
13. La contractació d'activitats d'investigació a l'empara de l'article 60 de la Llei orgànica 2/2023, de 23 de març, del sistema universitari: Fonament jurídic. Aspectes generals dels contractes i disposicions sobre el seu desenvolupament establides en el Reial decret 1930/1984 de 10 d'octubre, modificat pel Reial decret 1450/1989 de 24 de novembre.  
  
14. Acords de consorci entre participants de projectes de R+D col·laborativa: definició i contextos en els quals s'han de signar; drets i obligacions fonamentals que s'hi ha de regular.  
15. Llei 24/2015, de 24 de juliol, de patents: títol II «Patentabilitat»; títol IV «Invencions realitzades en el marc d'una relació d'ocupació o de serveis», art. 21 «Invencions realitzades pel personal investigador de les universitats públiques i dels ens públics d'investigació; títol V «Sol·licitud i procediment de concessió», capítol I «Presentació i requisits de la sol·licitud de la patent», art. 30 «Prioritat», capítol II «Procediment de concessió»; títol VI «Efectes de la patent i de la sol·licitud de patent».  
16. Programes d'ajudes a la investigació de la Universitat Miguel Hernández d'Elx 2024 gestionades pel Vicerectorat d'Investigació i Transferència (RR 00967/2024, de 22 de febrer): objecte, característiques, requisits de participació, període d'execució, finançament, despeses subvencionables i règim de seguiment i justificació.  
  
17. Procediment d'avaluació de l'activitat investigadora, transferència tecnològica i difusió de la ciència de la Universitat Miguel Hernández d'Elx; particularitats de l'avaluació de les activitats d'investigació.  
  
18. Programa de projectes estratègics de cooperació de l'Agència Valenciana d'Innovació (IVACE): Descripció, entitats beneficiàries, tipologia i requisits dels projectes; despeses subvencionables i intensitat de l'ajuda; vigent en la data de la convocatòria de la sol·licitud.  
  
19. Programa d'ajudes per a la investigació de l'envelliment de la Fundació ICAR, convocatòria 2023: objecte, característiques, requisits de participació, període d'execució, finançament, despeses subvencionables i règim de seguiment i justificació.  
20. Reglament per a la contractació de personal investigador i personal col·laborador en tasques d'investigació de la UMH: objecte i àmbit d'aplicació; definicions; categories; modalitats de contracte específiques de personal investigador; compatibilitats.  
21. Ordre 19/2020, d'1 d'octubre; Programa per a la promoció de la investigació científica, el desenvolupament tecnològic i la innovació a la Comunitat Valenciana, capítol II «Subvencions del subprograma per a la consolidació i enfortiment de projectes i grups de R+D+I».  
  
22. Ordre 19/2020, d'1 d'octubre; Programa per a la promoció de la investigació científica, el desenvolupament tecnològic i la innovació a la Comunitat Valenciana, capítol III «Accions del subprograma d'internacionalització de la investigació i de la divulgació de la ciència».  
  
23. Ajudes per al foment de la cultura científica, tecnològica i de la innovació de la Fundació Espanyola per a la Ciència i la Tecnologia (FECYT), convocatòria 2023: objecte, característiques, requisits de participació, període d'execució, finançament, despeses subvencionables i règim de seguiment i justificació.  
24. El Pla estatal d'investigació científica, tècnica i d'innovació 2021-2023, Programa estatal per a impulsar la investigació cientificotècnica i la seua transferència: subprogrames i actuacions objecte d'ajuda adreçades a universitats públiques.  
25. El Pla estatal d'investigació científica, tècnica i d'innovació 2021-2023, Programa estatal per a desenvolupar, atraure i retindre talent: subprogrames i actuacions objecte d'ajuda adreçades a universitats públiques.  
26. Convocatòria 2023 d'ajudes a projectes de generació de coneixement de l'Agència Estatal d'Investigació (AEN2771): objecte, característiques, requisits de participació, període d'execució, finançament, despeses subvencionables i règim de seguiment i justificació.  
  
27. Convocatòria 2023 d'ajudes a projectes de col·laboració publicoprivada de l'Agència Estatal d'Investigació (VLT0074): objecte, característiques, requisits de participació, període d'execució, finançament, despeses subvencionables i règim de seguiment i justificació.  
  
28. Instruccions d'execució i justificació d'aplicació als projectes de col·laboració publicoprivada WVK0490 de l'Agència Estatal d'Investigació.  
29. Convocatòria 2023 d'ajudes a projectes de R+D en línies estratègiques, en el marc de la iniciativa «TransMissions» de l'Agència Estatal d'Investigació (PLEC2023): objecte, característiques, requisits de participació, període d'execució, finançament, despeses subvencionables i règim de seguiment i justificació.  
30. Ordre 17/2020, de 21 de setembre, de la Conselleria d'Innovació, Universitats, Ciència i Societat Digital, per la qual s'aproven les bases reguladores per a la concessió de subvencions del Programa per al suport a persones investigadores amb talent - Pla GenT: actuacions, objecte, característiques, requisits de participació, duració, finançament, despeses subvencionables i règim de seguiment i justificació.  
  
  
  
  
ANNEX II  
Declaració que han de presentar tots els aspirants aprovats  
  
Sr./Sra. … amb domicili en … i document nacional d'identitat número … declara, a l'efecte de ser nomenat/ada funcionari/ària de l'escala tècnica mitjana de gestió de la investigació, que no ha sigut separat/ada del servei de cap de les administracions públiques i que no es troba inhabilitat/ada penalment per a l'exercici de funcions públiques.  
  
  
Elx, … de/d' … de …   
  
  
  
ANNEX III  
Declaració que han de presentar, a més, tots els aspirants aprovats la nacionalitat dels quals no siga l'espanyola  
  
Sr./Sra. … amb domicili en … i document nacional d'identitat número … declara, a l'efecte de ser nomenat/ada funcionari/ària de l'escala tècnica mitjana de gestió de la investigació, que no està sotmés/esa a cap sanció disciplinària o condemna penal que impedisca, en el seu estat, l'accés a la funció pública.  
  
Elx, … de/d' … de …